b'\n_START_ARTICLE_\nRo\xc5\xbea Mogota (Jalen)\n_START_PARAGRAPH_\nRo\xc5\xbea Mogota je neobjavljeno dramsko delo pisatelja Janeza Jalna.\n_START_SECTION_\nVsebina\n_START_PARAGRAPH_\nDogajanje je postavljeno v triglavsko okolje v zelo oddaljeni preteklosti. Za osnovo je vzel starodavno pripovedko o Zlatorogu, ki naj bi domoval v triglavskem kraljestvu, kjer cveti ro\xc5\xbea mogota, kraljestvo pa varujejo bele \xc5\xbeene ali rojenice. Osrednje dramsko dejanje se zapleta in razpleta ob lovcu Klemnu in plan\xc5\xa1arici Ne\xc5\xbei, ki sta v legendarnem smislu otroka gora in sta zelo navezana drug na drugega. Klemen s triglavskih vi\xc5\xa1av prinese Ne\xc5\xbei dva cvetova ro\xc5\xbee mogote, ki naj bi ju za vedno povezala. Dogajanje se zaplete, ko Ne\xc5\xbea ugotovi, da je Klemnova polsestra, Klemen pa se postopoma nave\xc5\xbee na Dolinarjevo Tilko, ki si ho\xc4\x8de Klemna, po vrnitvi iz samostanske \xc5\xa1ole, na vsak na\xc4\x8din pridobiti. Vpleteta se tudi dva Bene\xc4\x8dana, ki v bohinjskih gorah i\xc5\xa1\xc4\x8deta zlato rudo. Pomaga jima Dolinar, saj \xc5\xbeeli tudi sam \xc5\xa1e bolj obogateti. Tilka nasede zapeljivim besedam enemu izmed tujcev in od njega sprejme zlata darila. Hkrati pa od Klemna zahteva, da ji prinese ro\xc5\xbeo mogoto. \xc4\x8carobne ro\xc5\xbee \xc5\xbeeli tudi Dolinar, saj si \xc5\xbeeli odkriti skrivne zaklade gore. Klemen se spore\xc4\x8de z Bene\xc4\x8danom in iz ponosa sklene, da bo z gore prinesel tudi Zlatorogov rog, saj prav ta rog odkriva zaklade na Bogatinu. V gori pa se Klemen smrtno ponesre\xc4\x8di. Dolinar in Tilka sprevidita tuj\xc4\x8devo zahrbtnost, Tilka pa nato ob Mrtvem Klemnu tudi od \xc5\xbealosti umre._NEWLINE_Jalen je Ro\xc5\xbeo Mogoto najprej opredelil kot dramo v \xc5\xa1tirih dejanjih, pozneje pa kot triglavsko igro v \xc5\xa1tirih dejanjih.\n_START_SECTION_\nOdziv na dramo\n_START_PARAGRAPH_\nV igri je najbolj vidna narodna ideja in prav zaradi tako izrazito poudarjene narodnostne misli ni mogla na odre, saj takratna politi\xc4\x8dna sfera tega ni omogo\xc4\x8dala. Rokopis je podpisan z datumom 4. marca 1944. Prav zaradi takratnega politi\xc4\x8dnega dogajanja pa drama nikoli ni iz\xc5\xa1la.'